Widget & Gold
Liiku valikon kolmen vaihtoehdon välillä nuolinäppäimillä ja hyväksy valinta välilyönnillä. START käynnistää pelin. EDIT-kohdasta pääsee laatimaan omia tasoja. DELAY muuttaa pelin nopeutta. Näytön keskellä olevaa pientä, vihreäpaitaista äijää ohjataan nuolinäppäimillä.
 
Tarkoituksena on kerätä kaikki kulta ja avaimet, jolloin tie aukeaa seuraavalle tasolle. Jotta touhu ei olisi liian simppeliä, perässäsi kulkee toinen hahmo, ja osa kultakimpaleista ja avaimista on telkien takana.

Voit jättää pommeja Shift-näppäimellä. Siirry sivuun siksi aikaa, kun pommi räjähtää. Pommeilla saa tehtyä seiniin reikiä, joista avautuu pääsy piilohuoneisiin. Sinulla on käytössäsi kymmenen elämää. Uuden ukkelin saa pelikentälle välilyöntinäppäimellä. Sijoita pommit huolella, ettet vahingossa jää satimeen pommin tekemään aukkoon. Ukkelisi kuolee, kun muuri rakentuu uudelleen ja aukko umpeutuu. Widget & Gold -pelin tasot vaativat monta yritystä ja tarkkaa harkintaa, ennen kuin niistä selviää kunnialla läpi. Lopeta peli painamalla Esc-näppäintä.